text: রবি-এয়ারটেল একসাথে হতে সময় লাগবে প্রায় দুই সপ্তাহ - কর্পোরেট
  প্রথম পাতা / টেলিকম / রবি-এয়ারটেল একসাথে হতে সময় লাগবে প্রায় দুই সপ্তাহ
  রবি-এয়ারটেল একসাথে হতে সময় লাগবে প্রায় দুই সপ্তাহ
  Posted by: লিজা ফারহানা in টেলিকম মঙ্গলবার, মে 3, 2016	0 ৫২৫ বার পঠিত
  দেশের দুই মোবাইল ফোন অপারেটর রবি ও এয়ারটেলের একীভূতকরণের বিষয়ে সরকারের মূল্যায়ন প্রতিবেদন জমা দেওয়ার সময় আরও ১৩ দিন বাড়িয়েছেন আদালত। বিচারপতি সৈয়দ রেফাত আহমেদের একক হাইকোর্ট বেঞ্চ সোমবার এ আদেশ দেন। আগের বেঁধে দেওয়া সময় অনুযায়ী সোমবার ছিল এ প্রতিবেদন জমা দেওয়ার শেষ দিন।
  প্রতিবেদন চূড়ান্ত না হওয়ায় সরকারের পক্ষে ডাক ও টেলিযোগাযোগ বিভাগ এক মাস সময় বাড়ানোর জন্য আবেদন করে। বাংলাদেশ টেলিযোগাযোগ নিয়ন্ত্রণ কমিশনের (বিটিআরসি) আইনজীবী খন্দকার রেজা–ই রাকিব বলেন, একীভূতকরণের বিষয়ে সরকারের মূল্যায়ন প্রতিবেদন জমা দেওয়ার সময় বাড়িয়ে ১৫ মে নির্ধারণ করেছেন আদালত।
  একীভূতিকরণের বিষয়ে কোনো সিদ্ধান্ত না থাকায় সোমবার আদালতের কাছে আরও সময় চান বিটিআরসির আইন বিষয়ক পরামর্শক প্রতিষ্ঠানের ব্যারিস্টার খন্দকার রেজা–ই রাকিব। রবি–এয়ারটেলের আইনজীবী ব্যারিস্টার তানজীব উল আলম সাংবাদিকদের বলেন, তারিখ বারবার পেছানোয় একীভূতিকরণ নিয়ে সমস্যা হলেও কিছু করার নেই।
  রবি–এয়ারটেলের একীভূতকরণের মূল্যায়ন প্রতিবেদন জমা দিতে এ নিয়ে চতুর্থবারের মতো সময় বাড়ালেন আদালত। এর আগে গত ১৩ এপ্রিল ১৮ দিন সময় দিয়েছিল হাইকোর্ট। তারও আগে প্রথমে ৩০ মার্চ, পরে তা বাড়িয়ে ১১ এপ্রিল এবং আরও এক দফা সময় বাড়িয়ে তা ১৩ এপ্রিল করা হয়।
  রবি ও এয়ারটেল ব্যবসায়িক কার্যক্রম একীভূত করতে গত বছর সেপ্টেম্বরে বিটিআরসির কাছে আবেদন করেছিল। প্রতিষ্ঠান দুটি একীভূত হলে তাদের স্পেকট্রাম দাঁড়াবে ৩৯ দশমিক ৮ মেগাহার্জ। সেখানে গ্রামীণফোনের স্পেকট্রাম আছে ৩২ মেগাহার্জ এবং বাংলালিংকের ২০ মেগাহার্জ।